Անուշեղենից հետո Թովմասը գնաց Կայծակի մոտ։ Մարոն Զեյնաբին ու Ջամիլային երեխայի հետ դուրս ուղարկեց, ասելով, որ սեղանը նրանք ավելի ուշ կհավաքեն։ Մեծահասակները տեղափոխվեցին մեծ հյուրասենյակ, ուր դրված էր «Պլեյել» մակնիշի դաշնամուրը, որն Ատոմ Շամլյանը բերել էր Ֆրանսիայից։ Սենյակում ոճերի հետաքրքիր խառնուրդ էր նկատվում։ Լյուղովիկոս XV―ի ոճի փոքրիկ բազմոցի և բազկաթոռների կողքին կարելի էր տեսնել լաքապատ չինական սնդուկներ, սուրճ խմելու համար նախատեսված տասնանկյուն սեղաններ արաբական նախշերով, արևելյան գորգով ծածկած և բազմաթիվ բարձերով ցածր թախտ, Սպահանի գորգեր, արծաթյա ինքնաեռ, մեծ մանղալ, և այդ կահավորանքը լրացնում էր վենետիկյան հոյակապ ջահը։